Vruntliken grot to voren und wes ik gudes vormach. Wetet, leven heren borgermestere und ratheren der stat to Revel, dat ik ju vruntliken bidde, dat gi wol don und gunnen mi en x last edder xij last soltes ut den Bayschen schepen in min schip to schepende, dat ik alle tiid gerne vorschulden wil, wente ik mot et hebben to des sclotes behof. Dusse jegenwordige brefwiser, Hinrik Stuff und Torkel, mine deners, de sal ju alle sake wol utterlike berichten mit munde, wente ik nu tor tiid genen guden schriver bi mi en hebbe. Anders nicht uppe desse tiid, men ik bevele ju Gode allemechtich to langer tiid gesunt. Bedet to mi also to juwen guden vrunde. Gescreven to Sant havene des sundages na corporis Christi. Cristern Nygelsson, ritter, hovetman to Wiborch. Adress: Den ersamen, vorsichtigen luden, borgermestere und radmen to Revel, kome desse bref etc.